CELEX: 32012D0627
Language: da
Date: 2012-10-05 00:00:00
Title: 2012/627/EU: Kommissionens gennemførelsesafgørelse af 5. oktober 2012 om anerkendelse af, at Australiens retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer  EØS-relevant tekst

9.10.2012   
            
            
               DA
            
            
               Den Europæiske Unions Tidende
            
            
               L 274/30
            
         KOMMISSIONENS GENNEMFØRELSESAFGØRELSE
   af 5. oktober 2012
   om anerkendelse af, at Australiens retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer
   (EØS-relevant tekst)
   (2012/627/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 5, stk. 6, og
   ud fra følgende betragtninger:
   
               (1)
            
            
               Den 17. november 2009 gav Kommissionen Det Europæiske Værdipapirtilsynsudvalg (CESR), hvis opgaver er blevet overtaget af Den Europæiske Værdipapir- og Markedstilsynsmyndighed (ESMA), der er oprettet den 1. januar 2011 i medfør af Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed) (2), et mandat og anmodede om rådgivning med hensyn til den tekniske evaluering af Australiens retlige og tilsynsmæssige rammer vedrørende kreditvurderingsbureauer.
            
         
               (2)
            
            
               I sin udtalelse af 18. april 2012 foreslog ESMA, at de australske retlige og tilsynsmæssige rammer vedrørende kreditvurderingsbureauer anses for at være ækvivalente med forordning (EF) nr. 1060/2009.
            
         
               (3)
            
            
               Ifølge artikel 5, stk. 6, andet afsnit, i forordning (EF) nr. 1060/2009 skal opfyldelsen af tre betingelser undersøges, for at et tredjelands retlige og tilsynsmæssige rammer kan anses for at være ækvivalente med forordning (EF) nr. 1060/2009.
            
         
               (4)
            
            
               I henhold til den første betingelse skal kreditvurderingsbureauer i det pågældende tredjeland være underlagt krav om godkendelse eller registrering og effektivt løbende tilsyn og håndhævelse. De australske retlige og tilsynsmæssige rammer for kreditvurderingsbureauer blev indført den 1. januar 2010. Alle de relevante love og bestemmelser, dvs. Corporations Act (2001) og Australian Securities and Investments Commission (ASIC) Act (2001), er trådt i kraft. Ifølge disse retlige rammer skal kreditvurderingsbureauer være registreret, og de overvåges løbende af Australian Securities and Investments Commission (ASIC). De australske retlige og tilsynsmæssige rammer giver ASIC tilstrækkeligt effektive tilsyns- og håndhævelsesbeføjelser over for kreditvurderingsbureauer, herunder beføjelser til at anvende sanktioner over for kreditvurderingsbureauer, hvis de overtræder de gældende regler. ASIC kan få hjemmel til at beslaglægge regnskaber, som kreditvurderingsbureauer ikke fremlægger. På grundlag af en ransagningskendelse, afsagt af den kompetente retslige myndighed, har ASIC beføjelser til at ransage kreditvurderingsbureauers kontorer. Desuden giver Corporations Act ASIC hjemmel til at anmode en forbundsdomstol om at træffe afgørelse om inddragelse af et kreditvurderingsbureaus tilladelse. I forlængelse af en sådan inddragelse af tilladelsen kan ASIC anmode en domstol om en afgørelse om permanent at forbyde kreditvurderingsbureauet at udstede kreditvurderinger i Australien. I henhold til Corporations Act kan ASIC også anmode om en afgørelse om at standse et kreditvurderingsbureaus ulovlige adfærd eller pålægge bøder, hvis kreditvurderingsbureauet har misligholdt nogle af sine forpligtelser i henhold til den relevante lovgivning om finansielle tjenesteydelser. I samarbejdsaftalen mellem ESMA og ASIC er der bestemmelser om informationsudveksling om håndhævelses- og tilsynsforanstaltninger truffet over for kreditvurderingsbureauer med grænseoverskridende aktiviteter.
            
         
               (5)
            
            
               I henhold til den anden betingelse skal kreditvurderingsbureauer i det pågældende tredjeland være underlagt bindende bestemmelser, der er ækvivalente med bestemmelserne i artikel 6-12 og bilag I i forordning (EF) nr. 1060/2009. De australske retlige og tilsynsmæssige rammer opfylder målene i EU's retlige rammer for kreditvurderingsbureauer hvad angår håndtering af interessekonflikter. Den australske lovgivning (ASIC Act) indeholder bestemmelser om, hvordan interessekonflikter skal håndteres, herunder et krav om, at interessekonflikter skal løses, og en række organisatoriske krav, bl.a. med hensyn til outsourcing, dokumentation og fortrolighed. Med hensyn til regler for god virksomhedsledelse skal kreditvurderingsbureauer i henhold til ASIC's bestemmelser om tilladelse være organiseret således, at det sikres, at forretningsmæssige interesser ikke skader uafhængigheden og nøjagtigheden af deres kreditvurderingsaktiviteter. I henhold til de australske retlige rammer skal kreditvurderingsbureauer også oprette en effektiv kontrolfunktion vedrørende kreditvurderingsmetoder, og de indeholder desuden en hel række offentliggørelseskrav vedrørende kreditvurderinger og kreditvurderingsaktiviteter. De australske retlige og tilsynsmæssige rammer opfylder derfor målsætningerne i forordning (EF) nr. 1060/2009 vedrørende håndteringen af interessekonflikter, de organisatoriske processer og procedurer, som et kreditvurderingsbureau skal have på plads, kvaliteten af kreditvurderinger og kreditvurderingsmetoder, offentliggørelse af kreditvurderinger og den generelle og periodiske offentliggørelse af kreditvurderingsaktiviteter. De giver således en ækvivalent beskyttelse, når det kommer til integritet, gennemsigtighed, god styring af kreditvurderingsbureauer og kreditvurderingsaktiviteters pålidelighed.
            
         
               (6)
            
            
               I henhold til den tredje betingelse skal det pågældende tredjelands retsforskrifter forhindre indblanding fra tredjelandets tilsynsmyndigheder og øvrige offentlige myndigheder i indholdet af kreditvurderingerne og metoderne. Enhver sådan indblanding i kreditvurderinger og kreditvurderingsmetoder ville være i strid med målsætningerne i kapitel 7 i Australian Corporations Act af 2001 og ASIC's målsætninger. Hverken ASIC eller nogen anden offentlig myndighed har bemyndigelse til at blande sig i indholdet af kreditvurderinger eller kreditvurderingsmetoder.
            
         
               (7)
            
            
               På baggrund af de gennemgåede faktorer kan betingelserne i artikel 5, stk. 6, andet afsnit, i forordning (EF) nr. 1060/2009 anses som opfyldt af de australske retlige og tilsynsmæssige rammer for kreditvurderingsbureauer. De australske retlige og tilsynsmæssige rammer for kreditvurderingsbureauer bør derfor anses for at være ækvivalente med de retlige og tilsynsmæssige rammer indført ved forordning (EF) nr. 1060/2009. Kommissionen vil i samarbejde med ESMA fortsat følge med i udviklingen i de australske retlige og tilsynsmæssige rammer for kreditvurderingsbureauer og opfyldelsen af de betingelser, som danner grundlag for denne afgørelse.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Men henblik på anvendelse af artikel 5 i forordning (EF) nr. 1060/2009 anses de australske retlige og tilsynsmæssige rammer for kreditvurderingsbureauer for at være ækvivalente med kravene i forordning (EF) nr. 1060/2009.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 5. oktober 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 302 af 17.11.2009, s. 1.
   
      (2)  EUT L 331 af 15.12.2010, s. 84.